ร้านนี้เป็นร้านเปิดใหม่น่าลองอีกร้านนึง ขายอาหารประเภทบัน(ซาลาเปา)ใส่ไส้เป็นอาหารคาวแล้วราดซอส สำหรับเชียงใหม่แล้วเราไม่ค่อยเห็นอาหารประเภทนี้ซักเท่าไหร่ ร้านตั้งอยู่ถนนสุเทพเส้นหลังมช. อยู่ในซอย 5 บ้านใหม่หลังมอ(ซอยก่อนถึงกาแฟโสด) เข้าไปประมาณ 100เมตรก็จะเจอร้านอยู่ทางขวามือ ที่จอดรถไม่ต้องพูดถึงต้องหาจอดข้างทาง ร้านเปิดตั้งแต่ 11โมงถึง 3 ทุ่ม อาหารที่นี่อย่างที่บอกไปคือเป็นขนมปังบันใส่ไส้ แต่มีให้เลือกน้อยไปหน่อย มีแค่ 3 ไส้ คือ หมูตุ๋น ปลาทอด และไก่กรอบ ส่วนเมนูข้างเคียงมีเฟรนช์ฟรายและสลัดผัก ก่อนอื่นขอพูดเรื่องความพร้อมของอาหารก่อน เราไปตอน 11โมงกว่าแต่บันมีให้เลือกแค่ 2 ไส้ คือ ปลาทอดกับไก่กรอบ ส่วนหมูตุ๋นยังไม่พร้อม จากที่มีน้อยอยู่แล้วทำให้ยิ่งน้อยลงไปอีก แล้วก็มีโต๊ะถัดๆมาเข้ามาต่อเนื่อง เราคิดว่าเมนูแค่ 3 อย่างถ้าจะทำให้พร้อมก็ไม่น่ายากเกินไปนะ ส่วนเรื่องรสชาติอาหารนั้นอร่อยใช้ได้ ตัวแป้งบันนุ่มมีรสหวานนิดๆ ปลาทอดมากรอบไม่อมน้ำมันแต่ชิ้นเล็กไปหน่อยสำหรับราคา 65฿ ซอสราดรสออกหวานนิดเผ็ดหน่อยมีโรยสาหร่ายมาให้พออร่อย ส่วนใครที่สั่งเป็นชุด(145฿) ก็จะมีเชคฟราย(เฟรนช์ฟรายปรุงรสโรยสาหร่ายผง) และชาบาเร่ย์เพิ่มให้ โดยรวมแล้วร้านนี้ยังมีข้อติอยู่หลายข้อ ทั้งที่เรื่องจอดรถ เมนูอาหารที่มีน้อย และความไม่พร้อมของอาหาร ทำให้สำหรับเราแล้วให้แค่พอใช้ได้ ถ้าปรับปรุงให้เป๊ะกว่านี้รับรองร้านปังแน่นอนค่ะ